recursal/SuperWikiNEXT-32B huggingface dataset:
**נפתלי אברהם הלל** (1848, פודול-אילוי, רומניה - 1906, בוחוש, רומניה) היה אחד ממייסדי ראשון לציון, חבר ועד המושבה וראש ועד המושבה.

ביוגרפיה
--------

הלל נולד בשנת 1848 בעיירה פודול-אילוי, רומניה להלל הלל ולפסיה הלל.

בילדותו קיבל חינוך חסידי אדוק בבית הוריו. כשגדל, הפך לאברך, נשא לאישה את רחל לאה בת דן מפודול אילוי, ועבר ליאשי, שם עסק במסחר בעלי טבק ובנייר סיגריות. בהמשך, עסק בגביית מסי הממשלה מהאיכרים.

בשנת 1882 עלה לארץ ישראל ליפו, והגה יחד עם זלמן דוד ליבונטין את רעיון ייסוד "ועד חלוצי יסוד המעלה". הלל הצטרף למייסדי ראשון לציון, קיבל סיוע מהברון רוטשילד ואף היה חתום על ספר התקנות הראשון.

הלל היה כורם ואיכר בעל משק גדול, שם סייעו לו בעבודתו אשתו וילדיו. בנוסף, היה הלל בורר בתקופה בה לא היו פונים לדין ומשפט של ערכאות בארץ.

זאת ועוד, לקח הלל חלק בפעילות הציבורית במושבה, נבחר כחבר ועד המושבה וכיהן כראש ועד המושבה בשנים 1897–1898.

בין השנים 1900–1902 כיהן כחבר בוועד בית הספר (תוכנית הלימודים של בית הספר הוכנה על ידי הוועד).

עד שנת 1898 שימש כראש האספות. בתקופת כהונתו תוקנו התקנות הבאות:

* תקנה 1: "על כל אזרחי המושבה להשתדל להפריח את אשרה, לדאוג לקיומה, להרבות השלום, לקשר האחדות בתיהם למען הגיע למלא את המטרה הנשגבה אשר הציבו למו".
* תקנה 2 (על העדה): "בני העדה המה אלה, אשר ראשית כל, יש להם פה אחוזת קרקע, ואשר עסקם הוא או בעבודת אדמה או באומנות יד".
* תקנה 16: "שלושה פנקסים בוועד העדה: 1. ספר יומי 2. ספר כללי, שבו כל החשבונות וביניהם הקופה; 3. ספר "זכרונות דברי האספות, וענייני הוועד".
* תקנה 27: "כל אזרח מחויב לעמוד לבחירה לכל משרה שהמושבה תתן על שמו ואין לו רשות להשתמט".
* תקנה 33: "כל יתר תושבי המושבה נכנעים תחת חוקי העדה".

בשנת 1906, בעת שהותו אצל רבו ברומניה, רבי איצלה מבוחוש, חלה ונפטר. הוא נקבר באדמת רומניה. זמן מה אחר כך הועלו עצמותיו לקבורת קבע בראשון לציון.

רחוב בראשון לציון קרוי על שמו.

משפחתו
------

לאברהם הלל ואשתו נולדו שלושה ילדים: חיה בלומה (הלל) וינצויג, יצחק הלל והלל הלל.

ראו גם
------

* זלמן דוד ליבונטין

הערות שוליים
------------

1. 1 2 3 4  נפתלי אברהם הלל, באתר gen.rlzm.co.il
2. ↑  נפתלי אברהם הלל, באתר www.myheritage.co.il
3. 1 2  דוד יודילוביץ, **ראשון לציון: התרמ"ב-1882 – התש"א-1941**, עמ' 51
4. 1 2 3 4  דוד יודילוביץ, **ראשון לציון: התרמ"ב-1882 – התש"א-1941**, עמ' 52
5. 1 2 3  נפתלי אברהם הלל, באתר ראשון לציון
6. ↑  דוד יודילוביץ, **ראשון לציון: התרמ"ב-1882 – התש"א-1941**, עמ' 165
7. ↑  רשימת שמות רחובות ראשון לציון, באתר למה כמה?, ‏2020-05-06
רחוב במרכז הפרבר
מערות צ'יזלהרסט
תחנת הרכבת
**צ'יזלהרסט** (באנגלית: **Chislehurst**) היא פרבר ברובע ברומלי, שבדרום-מזרח לונדון החיצונית, בין בקסלי וגריניץ'. מרכז הפרבר נותר כאזור לשימור מאז 1888‏ והפך לאתר פופולרי לטיולי-יום ממרכז לונדון, בזכות אווירתו הכפרית וריבוי הגנים והפארקים. בין 1894 ל-1934 היה הפרבר עיר במסגרת מחוז קנט.

היסטוריה
--------

במקום התקיים יישוב סקסוני, השם מקורו בסקסונית והוא מורכב מהמילים *cisel* (חצץ) ו-*hyrst* (גבעה מיוערת).

במרכז הפרבר מצוי ארמון קמדן, על שם ההיסטוריון, האנטיקווריאט ואיש חצרה של אליזבת הראשונה ויליאם קמדן, שחי במקום במאה ה-17, הארמון הקיים הוקם ב-1717. במקום התגוררו מאז פקידי חצר המלוכה. ב-1873 השתכנו במקום קיסר צרפת הגולה נפוליאון השלישי, אשתו אז'ני דה מונטיז'ו ובנם נפוליאון אז'ן לואי. נפוליאון השלישי ובנו אף נקברו בכנסיית סנט מרי הקתולית שבצ'יזלהרסט לפני שהועברו למאוזוליאום המשפחתי בכנסיית סנט מייקל בפארנבורו.

ב-1865 נפתחה תחנת רכבת צ'יזלהרסט על קו לונדון-דובר. כיום ניתן לנסוע מן התחנה למרכז לונדון (תחנת צ'רינג קרוס).

ב-1903 התגלתה מערכת מערות באורך כולל של 35 ק"מ, ככל הנראה שימשו המערות כמכרה אבן גיר עבור הרומאים ואולי אף לפני כן. בימי מלחמת העולם הראשונה שימשו המערות לאחסון תחמושת של רויאל ארסנל ובתקופת הבליץ במלחמת העולם השנייה שימשו כמקלט. בין מעצבי המערות לביקורים תיירותיים בשנת 1955 היה גם אדריכל הנוף הישראלי יצחק דנציגר.

תושבים מפורסמים
---------------

* פרנסיס וולסינגהם
* נפוליאון השלישי
* אז'ני דה מונטיז'ו
* נפוליאון אז'ן לואי
* ויליאם הייד וולאסטון
* אלן ווטס
* סוזי סו, מנהיגת להקת סוזי והבאנשיז

קישורים חיצוניים
----------------

ויקישיתוף מדיה וקבצים בנושא **צ'יזלהרסט** בוויקישיתוף}

* אתר קהילת צ'יזלהרסט
* אתר Chislehurst Commons

הערות שוליים
------------

1. ↑  מתוך התקנות של שנת 1888: "shall do nothing that may otherwise vary or alter the natural features or aspect of the Commons"
2. ↑  אתר המערות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007471609405171
* LCCN: nb2004302649
* VIAF: 147998252
* WorldCat: lccn-nb2004302649

 |
**יונתן קולבר** (נולד ב-19 בפברואר 1962 בקנדה) הוא איש עסקים ישראלי. ששימש כמנכ"ל כור תעשיות בין השנים 1998 ל-2006 ויו"ר ECI Telecom.

ביוגרפיה
--------

קולבר הוא אחד משני ילדיו של הסנטור הקנדי ליאו קולבר. אביו הוא בעליה של חברת ההשקעות קלארידג' קנדה. 

קולבר למד מזרחנות באוניברסיטת הרווארד וכן למד ערבית באוניברסיטה האמריקאית בקהיר. בשנת 1989 קולבר הגיע לישראל כנציג של איש העסקים צ'ארלס ברונפמן, שותפו של אביו בקנדה. כשהיה בן 27 החליט קולבר לעשות עלייה ועשה שירות צבאי מקוצר בן כשבועיים. הוא מונה לתפקיד נשיא חברת קלארידג' ישראל שהקים ברונפמן והחזיק ב-15% ממניותיה. 

בשנת 1997 רכשה החברה את קונצרן כור מידי קבוצת שמרוק בעבור רבע מיליארד דולר. במרץ 1998, החליף קולבר את בני גאון בתפקיד מנכ"ל החברה. במהלך הכהונה של קולבר העבירה החברה את המיקוד שלה מתעשיות מסורתיות לתעשיות מידע והיי-טק. אולם בעקבות המשבר בתעשיית ההיי-טק סבלה החברה מהפסדים קשים, בעיקר עקב הפסדי חברת ECI.

כיום הוא שותף בקרן הפרייבט אקויטי הישראלית ויולה.

בשנת 2019 מונה ליושב ראש חברת פנאקסיה המייצרת קנאביס רפואי.

במערכת הבחירות לכנסת העשרים וארבע העמיד קולבר ערבות בסך ארבעה מיליון שקלים עבור מפלגת תקווה חדשה. עקב כך הוגשה עתירה לבית המשפט העליון בשל חשד לניגוד עניינים בקידום לגליזציית הקנאביס על ידי חברי הכנסת של המפלגה.

קישורים חיצוניים
----------------

* אורן רוזן, אלה תולדות יונתן קולבר, באתר TheMarker‏, 4 ביוני 2001
* אורה קורן, דיוקנו של מי שנחשב בשנות ה-90 לילד הפלא של המשק הישראלי, באתר TheMarker‏, 23 ביוני 2006
* פרופיל באתר ynet
* ביוגרפיה
* הדס מגן, שלומית לן, ‏האם יונתן קולבר חוזר למרכז העניינים במשק הישראלי?, באתר גלובס, 2 בפברואר 2012
* שלומית לן, ‏שני עשורים אחרי השמדת הערך האדירה בכור, ילד הפלא חוזר לקדמת הבמה. מה הוא מתכנן?, באתר גלובס, 11 ביולי 2019

הערות שוליים
------------

1. ↑  אורה קורן, יונתן קולבר משוכנע שאי.די.בי יכולה לכבוש את העולם, באתר TheMarker‏, 23 ביוני 2006.
2. ↑  מעריב, ‏קולבר: נשנה את התוכנית האסטרטגית של גאון בכור, באתר גלובס, 18 בינואר 1998  
גאון יאמר לברונפמן: אני עוזב תוך חצי שנה, באתר גלובס, 11 במרץ 1998
3. ↑  ורד שרון-ריבלין, ‏יונתן קולבר, "כור" - המנהל הגרוע של שנת 2001, באתר גלובס, 24 בדצמבר 2001
4. ↑  גלי וינרב, ‏מצטרף לענף הקנאביס: יונתן קולבר מונה ליו"ר פנאקסיה ישראל, באתר גלובס, 25 במרץ 2019.
5. ↑  עתירה לעליון: "גדעון סער ושרן השכל בניגוד עניינים", באתר ערוץ 7, 10 בינואר 2022.
**ארכיפלג לואיסיאד** הוא קבוצת איים המורכבת מעשרה איים געשיים המוקפים בשונית אלמוגים, ותשעים איים קטנים השוכנים כ-200 קילומטרים דרומית-מזרחית לגינאה החדשה. אורכו של הארכיפלג הוא 160 קילומטרים, והוא מכסה שטח של 26,000 קילומטרים רבועים בין ים שלמה מצפון, וים האלמוגים מדרום. השטח הקרקעי של קבוצת האיים הוא כ-1,871 קילומטרים. 

מבין האיים המרכיבים את הקבוצה, ונטינאי (Vanatinai) הוא הגדול ביותר, ויחד עם האיים רוסל (Rossel) ומיסימה (Misima), אלו האיים המזרחיים ביותר בקבוצה, בעוד האיים סידאה (Sideia) ובסילאקי (Basilaki) הם המערביים ביותר והקרובים ביותר לגינאה החדשה.

היסטוריה
--------

המערבי הראשון שהגיע לארכיפלג היה ככל הנראה לואיס ואז דה טורס בשנת 1606, אך ימאים מלאים וסינים ביקרו בו עוד לפני כן. לואי אנטואן דה בוגנוויל העניק לארכיפלג את שמו ב-1768, וקרא לו על שם לואי החמישה עשר, מלך צרפת. 

במאי 1942 נערך באזור ארכיפלג לואיסיאד קרב ים האלמוגים, בו נהדף כוח פלישה יפני על ידי נושאות מטוסים אמריקניות.

האקלים השורר בארכיפלג הוא אקלים טרופי, והאיים מכוסים ברובם ביער גשם טרופי. יערות הגשם של הארכיפלג הם אזור אקולוגי ייחודי, והם ביתם של מספר מינים אנדמיים של עצים, חמישה מיני חסרי זנב אנדמיים, שני מיני לטאות אנדמיות וחמישה מיני עופות אנדמיים.

קישורים חיצוניים
----------------

ויקישיתוף מדיה וקבצים בנושא **ארכיפלג לואיסיאד** בוויקישיתוף
* ארכיפלג לואיסיאד ויערות הגשם שבו, הקרן העולמית לשימור חיות הבר (באנגלית)
* אתר מידע למבקרי בארכיפלג לואיסיאד (אורכב 27.02.2015 בארכיון Wayback Machine) (באנגלית)
* ארכיפלג לואיסיאד, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565929705171
* LCCN: sh94002067
* NARA: 10036847
* VIAF: 239565547
* WorldCat (עם VIAF): 239565547

 |
**מיכאל טריברדייב** (ברוסית: **Микаэл Таривердиев**; בארמנית: Միքայել Թարիվերդիև;‏ 15 באוגוסט 1931 - 25 ביולי 1996) היה מלחין רוסי וסובייטי ממוצא ארמני. בשנת 1977 הוענק לו פרס ברית המועצות. על תרומתו בתחום המוזיקה הוענקו למיכאל טריברדייב מספר עיטורים ובמהלך שנות ה-90 הוא זכה ב-3 פרסים עבור מוזיקה לסרטים.

ביוגרפיה
--------

מיכאל טריברדייב נולד בטביליסי למשפחה ממוצא ארמני. הוא למד נגינה בבית הספר למוזיקה העירוני. הוא למד מספר שנים בקונסרבטוריון של ירוואן. בשנים 1953–1957 הוא למד במוסקבה במכון למוזיקה על שם גנסין אצל אראם חצ'אטוריאן.

מיכאל טריברדייב כתב מוזיקה קלאסית כולל אופרות, בלטים ויצירות נוספות.

הוא זכה לפופולריות גדולה על מוזיקה שנכתבה לסרטים. בסך הכול החל משנת 1958 הוא כתב מוזיקה ל-132 סרטים, כולל שבעה עשר רגעים של אביב וצחוק הגורל. שיא הפופולריות שלו היה בשנות ה-70 של המאה ה-20.

בנוסף לכך טריברדייב כתב מוזיקה למספר שירים שבוצעו על ידי זמרים ידועים. החל משנות ה-60 טריברדייב כתב מוזיקה לתיאטרון. במהלך שנות ה-80 וה-90 טריברדייב כתב מוזיקה לעוגב.

בשנת 1981 הוא נסע במכוניתו עם בת זוגו והם נקלעו לתאונת דרכים בה נהרג הולך רגל. טריברדייב הזדהה כנהג הרכב ולאחר שנתיים של חקירה הוא הואשם בגרימת מוות. הוא שוחרר בעקבות החנינה. בהתאם לעדותו אירוע זה שינה את חייו. המקרה היה בסיס לסרט של אלדר ריאזנוב "תחנת רכבת לשניים" בו הדמות הראשית עברה אירוע זהה. 

בשנת 1990 טריברדייב עבר ניתוח לב בלונדון. הניתוח הצליח אך בריאותו של נפגעה. הוא נפטר ב-1996 במהלך חופשה על שפת הים השחור בסוצ'י ונטמן בבית העלמין הארמני במוסקבה.

לזכרו פעם בשנתיים מתקיימת תחרות לנגני עוגב בקלינינגרד. בפסטיבל הסרטים הכלל רוסי "קינוטאבר" מחולק פרס עבור מוזיקה לסרט על שם טריברדייב.

טריברדייב היה פעיל ציבורי. הוא הקים והיה יושב ראש של מחלקת מלחיני מוזיקה לסרטים באיגוד עובדי הקולנוע הרוסי.

קישורים חיצוניים
----------------

ויקישיתוף מדיה וקבצים בנושא **מיכאל טריברדייב** בוויקישיתוף
* 

* אתר האינטרנט הרשמי של מיכאל טריברדייב (ברוסית)

* מיכאל טריברדייב, במסד הנתונים הקולנועיים IMDb (באנגלית)

* מיכאל טריברדייב, באתר ספוטיפיי

* מיכאל טריברדייב, באתר AllMusic (באנגלית)

* מיכאל טריברדייב, באתר MusicBrainz (באנגלית)

* מיכאל טריברדייב, באתר Yandex.Music (ברוסית)

* מיכאל טריברדייב, באתר Discogs (באנגלית)

* מיכאל טריברדייב, באתר בנדקמפ
* קונצרט לזכרו של מיכאל טריברדייב, סרטון באתר יוטיוב
* מיכאל טריברדייב, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008983470405171
* BIBSYS: 14021261
* BnF: cb135346689 (data)
* CiNii: DA11108224
* GND: 122120884
* ISNI: 0000 0000 8012 7992
* LCCN: n86058783
* MusicBrainz: b088ec61-ecfb-4cb7-bdb5-bb0a796fb611
* NKC: jn19990008423
* NTA: 375548823
* SUDOC: 098137883
* VIAF: 115854894
* WorldCat: lccn-n86058783

 |
פירוש נוסף ערך זה עוסק בשמנת מתוקה. אם התכוונתם לשמנת חמוצה, ראו שמנת חמוצה.

כפית שמנת
כדי שמנת באיידהו שבארצות הברית, בשנת 1941
**שמנת**, או **שמנת מתוקה**, היא מוצר חלב המשמש לבישול או להקצפה. השמנת מיוצרת על ידי הפרדה מתוך חלב של השכבה העשירה ביותר בשומן, שבאופן טבעי צפה למעלה זמן קצר לאחר החליבה. אחוזי השומן בשמנת נעים בין 10% עד ליותר מ-50%.

תכונות
------

לשמנת צבע לבן עם נגיעה קלה מאוד של צהוב - אפור ("צבע שמנת"). בטמפרטורת החדר היא נוזל סמיך, שסמיכותו תלויה באחוזי השומן שבה. טעמה מעט מתקתק כתוצאה מהלקטוז שבה (בין 2%-4%).

ככל שאחוז השומן גבוה יותר כך השמנת יציבה יותר, ונוטה פחות "להתפרק" בבישול. כאשר מתכון דורש ערבוב של שמנת לתוך נוזל רותח, משתמשים לרוב בשמנת שבה לפחות 30% שומן, כדי למנוע את היפרדותה לחלב ולשומן בנפרד.

שימושים
-------

שמנת משמשת בסיס לרטבים רבים, להסמכה של מרקים, להסמכה והעשרה של קינוחים, כבסיס לגלידה ועוד.

שמנת שבה 30% שומן או יותר ניתן להפוך לקצפת - ערבוב אוויר לתוך השמנת גורם לה להכפיל את נפחה כי בועות האוויר נלכדות בין חלקיקי השומן.

בישראל
------

בישראל נמכרת שמנת בטווח שבין 9% ל-42% שומן. נפוצים מוצרי שמנת עמידה (מעוקרת) 10, 15, 32 ו-38 אחוזי שומן וכן תוספים מסמיכים ומייצבים.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **שמנת** |
| ויקישיתוף תמונות ומדיה בוויקישיתוף: **שמנת** |

* שמנת, באתר אנציקלופדיה בריטניקה (באנגלית)

הערות שוליים
------------

1. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531264805171
* BnF: cb119831742 (data)
* GND: 4138008-3
* LCCN: sh85033804

 |
בשיווק של סחורות ושירותים, **שוק מוסדי** מורכב מבתי ספר, בתי חולים, מוסדות סיעוד ובית אבות, בתי כלא ומוסדות אחרים המספקים סחורות ושירותים לבני האדם שבהשגחתם.

רבים מארגונים אלה מאופיינים בתקציבים נמוכים ובציבור לקוחות "שבוי". לדוגמה, בתי החולים צריכים להחליט מהי איכות המזון שירכשו בשביל חוליהם. יעד הקנייה אינו רווח, שכן האוכל מסופק לחולים כחלק מהשרות הכולל. כמו כן, צמצום עלויות עד למינימום האפשרי אינו היעד היחידי, מזון מאיכות ירודה עלול לגרום לחולים להתלונן ולפגום במוניטין של בית החולים. סוכן הרכש של בית החולים צריך לחפש ספקי מזון למוסדות שאיכותם עונה או עולה על דרישות תקן מזערי כלשהו ושמחיריהם נמוכים.

למעשה, ספקי מזון רבים מקימים חטיבה נפרדת למכירות לקניינים מוסדיים בגלל צורכי הקנייה והמאפיינים המייחדים את הקניינים האלה. כך למשל, חברת היינץ מייצרת, אורזת ומתמחרת באופן שונה את הקטשופ מתוצרתה כך שיענה על דרישותיהם השונות של בתי חולים, של מכללות ושל בתי כלא. בנוסף, חברות המחלבה השונות כגון שטראוס גרופ, תנובה וטרה מייצרות גבינות ומעדנים באריזות מוסדיות הלא ניתנים למכירה בשווקים האחרים.

הארגונים הממשלתיים ברוב המדינות הם קונים גדולים של סחורות ושירותים. בדרך כלל מחייבים הארגונים הממשלתיים את הספקים להגיש הצעות למכרזים, ועל פי רוב הם מעניקים את החוזה למציע ההצעה הזולה ביותר. במקרים מסוימים הגוף הממשלתי עשוי להתחשב באיכותו העדיפה של הספק או במוניטין שלו לעמידה במועדי סיום פרויקט.

יתר על כן, ממשלות נוהגות לקנות על בסיס חוזים שסוכמו במשא ומתן, בעיקר כשמדובר בפרויקטים מורכבים הכרוכים בעלויות מחקר ופיתוח גבוהות, בסיכונים כבדים ובמקרים של תחרות מועטה. ארגונים ממשלתיים נוטים להעדיף ספקים מקומיים מספקים זרים. 

מאחר שהחלטות ההוצאה של גופים ממשלתיים כפופות לביקורת ציבורית, הם דורשים מן הספקים עבודת ניירת ניכרת, ואלה מרבים להתלונן על ניירת מוגזמת, על ביורוקרטיה, על תקנות, על עיכובים בקבלת ההחלטות ועל שינויים תכופים בכוח האדם במחלקות הרכש.

רוב הממשלות מספקות לספקים המתמודדים מדריכים מפורטים המתארים את אופן המכירה לממשלה. על הספקים להיות בקיאים ברזי המערכת ולמצוא דרכים לקיצור הסחבת.

מדיניות הרכש בשוק המוסדי שמה דגש במחיר, ובכך הניעה את הספקים להשקיע מאמץ ניכר בהוזלת מחיריהם. כאשר מאפייני המוצר מפורטים בקפידה, אין בבידול מוצרים משום גורם שיווקי. כמו כן, לפרסום אין השפעה רבה על זכייה במכרזים.

ישנן חברות שהוקמו על ידי מחלקות מיוחדות לשיווק לממשלה. חברות אלה צופות מראש את צורכי הממשל ואת מיזמיו, נוטלות חלק מפרטי המוצר, אוספות מודיעין תחרותי, מכינות הצעות ביסודיות ומפיקות תקשורות קולעות יותר לתיאור המוניטין שלהן ולחיזוקו. 

השוק המוסדי מאופיין בדרך כלל במספר קטן יותר של קונים משמעותיים יותר. ככל שגובר תיחכומם של הקניינים העסקיים, כך על המשווקים העסקיים להשביח את יכולותיהם השיווקיות.

קישורים חיצוניים
----------------

* דוגמה להצעת מכרז ממשלתי
גיד רגל האווז
**רגל האווז** (מלטינית: pes anserinus) היא כינויו של הגיד המשותף של שריר החייטים, השריר העדין והשריר החצי גידי אשר נאחז בחלק העליון של הפן התיכון של השוקה. הגיד המשותף שטחי יותר מהרצועה העקיפה התיכונה של הברך.

שלושת גידי השרירים המתכנסים לכדי גיד אחד, מזכירים במראם רגל אווז, ומכאן שמו של הגיד המשותף.

כיווץ של שרירי רגל האווז מכופף את הברך ומסובב אותה פנימה. שרירים אלו מגינים על הברך מכוחות פיתול או מכוחות הפועלים בניצב לחלק הצידי של הברך.

בין רגל האווז לעצם השוקה ולרצועה העקיפה התיכונה נמצאת אמתחת המפרידה ביניהן. שמה של האמתחת כשמו של הגיד המשותף.

דלקת אמתחת רגל האווז
--------------------

דלקת אמתחת רגל האווז (pes anserinus bursitis) מאופיינת בכאב ובנפיחות בחלקה התיכון של הברך. הדלקת עשויה להופיע בעקבות הפרעות אחרות בברך, כגון דלקת מפרקים ניוונית של הברך או כאב ברך קדמי.

הטיפול בדלקת כולל שימוש במשחות של נוגדי דלקת לא סטרואידיים וטיפול פיזיותרפי.

קישורים חיצוניים
----------------

* איור של ברך ימין עם רגל האווז, מתוך המאמר: Dr. Julia Evergreen Keefer, From Pain to Performance

* Pes anserinus, Wheeless' Textbook of Orthopaedics

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**הלוחמים המאוחדים** (בספרדית: **Guerreros Unidos**) הוא סינדיקט פשע וכוח צבאי למחצה מקסיקני, שהוקם על ידי מיזוג של מספר קרטלים.

היסטוריה
--------

בדצמבר 2010, לאחר מותו של מנהיג קרטל לה פמיליה מיצ'ואקאן, פרנסיסקו מונטס, התגלעה מחלוקת בין יורשיו של המנהיג. שני פלגים התפלגו מקרטל לה פמיליה מיצ'ואקאן והצטרפו לקרטלים שונים משני צידי המתרס. פלג אחד הצטרף לקבוצה שכללה את קרטל טיחואנה, קרטל בלטרן-לייבה, קרטל חוארס וקרטל לוס סטאס, והפלג השני הקים יחד עם פלג מקרטל בלטרן-לייבה את ארגון הפשע "הלוחמים המאוחדים" והצטרפו לקבוצת הקרטלים היריבה, שכללה את קרטל המפרץ, קרטל סינלואה וקרטל האבירים הטמפלרים.

### חטיפת הסטודנטים

 ערך מורחב – **חטיפת הסטודנטים באיגואלה ב-2014**  

גרפיטי במקסיקו הקורא להחזרת החטופים, בו מופיעה הקריאה: "הם לקחו אותם בחיים, אנחנו רוצים אותם חיים".
סרטון המתעד הפגנות במקסיקו סיטי ב-26 בספטמבר 2015, יום השנה הראשון לאירוע החטיפה.
ב-26 בספטמבר 2014 נחטפו 43 סטודנטים בעיר איגואלה שבמדינת גֶרֶרוֹ במקסיקו. הסטודנטים למדו הוראה במכללה כפרית למורים במדינת גררו, ונסעו באותו יום לעיר איגואלה כדי להשתתף בהפגנה לציון 46 שנים לטבח טלטלולקו. במהלך הנסיעה הם נעצרו על ידי המשטרה המקומית והתפתח עימות. במהלך המרדף המשטרה פתחה באש על האוטובוסים. שני סטודנטים נהרגו באחד האוטובוסים, וחלקם נמלטו לגבעות שמסביב. לאחר תקרית הירי עצרה המשטרה את הסטודנטים והכניסה אותם לרכבי משטרה. הסטודנטים נלקחו לתחנת המשטרה באיגואלה, משם הם הועברו לתחנת המשטרה בעיירה קוקולה, ומשם לכפר בשם פואבלו וייחו (Pueblo Viejo), שם נמסרו על ידי המשטרה לאנשי ארגון הפשע "הלוחמים המאוחדים".

לדברי החוקרים, הסטודנטים נלקחו באותו יום למזבלה בפאתי קוקולה. כ-15 סטודנטים מתו מחנק בדרך לאתר. שאר הסטודנטים נרצחו לאחר מכן במזבלה. חברי הכנופיה השליכו את הגופות לבור והציתו בו אש. השרידים הועברו לשמונה שקיות פלסטיק שנזרקו לנהר בקוקולה. לאחר המעשה אחד מאנשי הכנופיה שלח הודעת טקסט למנהיג ארגון פשע יריב ובה נכתב: "הפכנו אותם לאבק וזרקנו את שרידיהם למים. הם אף פעם לא ימצאו אותם". הדבר חיזק את ההשערה שחלק מהסטודנטים השתייכו לארגון פשע יריב, ועל כן נרצחו.

43 הסטודנטים הנעדרים גרמו לגל של הפגנות נגד הממשלה, ובעיקר נגד נשיא מקסיקו, אנריקה פניה נייטו.

הערות שוליים
------------

1. ↑  cndh.org, ww38.cndh.org (באנגלית)
2. ↑  Mexican president confirms witness implicated soldiers in kidnapping of 43 college students, NBC News (באנגלית)
3. ↑  "Policías comunitarios retiran bloqueo carretero en Guerrero tras 23 horas - Nacional - CNNMexico.com". *CNN*. 28 באוגוסט 2013. אורכב מ-המקור ב-12 בנובמבר 2013. `{{cite news}}`:  (עזרה)
4. ↑  אתר למנויים בלבד חברי כנופיית סמים הודו שרצחו את 43 הסטודנטים במקסיקו ושרפו את גופותיהם, באתר הארץ, 8 בנובמבר 2014
5. ↑  סוכנויות הידיעות, מכסיקו: גופות הסטודנטים נשרפו ונזרקו לנהר, באתר ynet, 8 בנובמבר 2014
6. ↑  אתר למנויים בלבד הגרדיאן, הפגנות ענק במקסיקו לאחר היעלמות עשרות סטודנטים, באתר הארץ, 10 באוקטובר 2014   
 אתר למנויים בלבד ג'ו טקמן (הגרדיאן), הזעם על רצח הסטודנטים מטלטל את הממשל הפדרלי במקסיקו, באתר הארץ, 10 בנובמבר 2014
**רינה רחל קופר** (1935 – 30 באוקטובר 1993) הייתה אמנית רב תחומית ישראלית. התמחתה באמנות הבטיק.

ביוגרפיה
--------

נולדה וגדלה ברחובות. בתם של מרים וצבי. היא למדה בתיכון דה שליט. נעמי סמילנסקי ציירת ומורה לאומנות בחרה להציג ציורים של רינה בתערוכות בכיתה ובבית הספר ועודדה אותה ללמוד הוראת ציור במכללת אורנים. היא בוגרת המכללה מחזור 1955–1956. מרסל ינקו היה בין מוריה לציור וטכניקת הבטיק.

יצירתה האמנותית של קופר מגוונת וכוללת ציורי שמן אקוורל ורישומים. במקביל להיותה ציירת היא עשתה קריירה מרשימה בתחום האופנה שהתבססה על התמחותה בטכניקת הבטיק. רות דיין מייסדת משכית גילתה אותה וגייסה אותה לצוות מעצביה.

קופר השתמשה בטכניקת הבטיק על מגוון בדים: משי, קטיפה וכותנה, הללו עוצבו תחת ידיה של רינה והפכו לשטיחי קיר, תמונות, ואביזרי אופנה. עבודות הבטיק של רינה הצטיינו במקצועיות ובדמיון יצירתי ססגוני ומרהיב של צבעים וצורות.

יצירותיה של קופר בתחום הציור והרישום נעות בין הפיגורטיבי למופשט. דימוי האישה ביצירותיה נוטה לעבר אידיאל היופי הנשי, ולתנועותיה זרימה של ריקוד כמעט חלומי. ואכן, עולם המחול היה מושא אהבתה של רינה אליו נמשכה כל חייה. יצירותיה עמוסות בסמלים של ציפורים ובעלי חיים אחרים על משמעויותיהם הנסתרות והגלויות. ציורי הנוף נעים בין הפסטורלי לסוער.

גולדה מאיר העניקה לנשיא צרפת פרנסואה מיטראן שטיח קיר שלה, תמונת נוף ארץ ישראלית. לאה רבין ואופירה נבון לבשו בגדים שעצבה.

קופר הציגה את עבודותיה בגלריות באוטווה, וושינגטון, ומקסיקו, כמו גם בחנות יוקרתית היילס שבלונדון, שם הוקדשה קומה שלמה לעבודותיה. כשאחותה צלילה רוז באה לאסוף את התמונות נאמר לה שכולן נמכרו.

העשייה האמנותית המגוונת והעשירה של רינה נעשתה בצל מגבלות פיזיות קשות. בגיל ארבעה חודשים היא חלתה ומאז החלה להשמין באופן בלתי ניתן לשליטה. היא עברה אשפוזים רבים וטיפולים מורכבים. למרות זאת היא למדה לחיות עם מגבלותיה הבריאותיות וחייה היו מלאי יצירה, נתינה ואהבה לזולת. 

נפטרה ברחובות בגיל 58.

עם חידושה של משכית על ידי המעצבת שרון טל זכו עבודותיה של קופר לחיים חדשים. צלילה רוז, יצרה קשר עם רות דיין. השתיים, טל ודיין הגיעו לביתה של רוז בירושלים ועשרות דגמים של שמלות, שטיחי קיר ואביזרי לבוש העתיקו את מקומם לסטודיו של משכית המחודשת במטרה להשתמש ביצירותיה של קופר בעיצובים העתידיים של משכית המחודשת.

יוזמתה של רוז הולידה גם תערוכה ממגוון יצירותיה של קופר באשכול פיס רחובות, העיר בה נולדה, יצרה ונפטרה. אוצרות התערוכה: אביטל אפל ואדריאנה וויטיניג סגל.

תערוכות יחיד
------------

* 1976 - בית משכית

ראו גם
------

* אמנות סיבים

קישורים חיצוניים
----------------

* נעמי גל, מסך קטן - הערב בטלוויזיה: חופשה משפחתית בהוואי - איך לעשות מה במשפחה, מעריב, 25 בנובמבר 1975
* שלומית טוייב, על באטיק - באהבה, על המשמר, 13 באפריל 1976
* אמנית בטיק רינה קופר ז"ל, סרטון באתר יוטיוב (אורך: 4:59)
* שמלת מגבת מבד שעיצבה רינה קופר, באתר הארכיון לאופנה ולטקסטיל ע"ש רוז בתמיכת מפעל הפיס

הערות שוליים
------------

1. ↑  אתר "Billinograves"
2. ↑  קופר רחל רינה, באתר חברה קדישא רחובות
**דליבור ברוזוביץ'**  (בקרואטית: **Dalibor Brozović**;‏ 28 ביולי 1927, סרייבו – 19 ביוני 2009 זאגרב) הוא בלשן ופוליטיקאי קרואטי. הוא דוד של הבלשן הקרואטי רנקו מטסוביץ'.

דליבור ברוזוביץ' נולד בסרייבו, אז חלק של ממלכת יוגוסלביה. לאחר סיום בית הספר הוא המשיך בלימודים וסיים אוניברסיטת זאגרב. בשנת 1957 הוא סיים את דוקטורט.

תקופה קצרה דליבור ברוזויץ' עבר באקדמיה לתיאטרון בזאגרב ואחר כך עבר ללמד באוניברסיטת ליובליאנה. בשנת 1956 הוא התחיל לעבוד באוניברסיטת זאדאר בה שירת במשרת פרופסור בשנים 1968–1990, עד שעבר לפוליטיקה.

בשנת 1975 הוא קיבל דרגת חבר בהתכתבות באקדמיה למדעים של יוגוסלביה ובשנת 1986 התקבל כחבר.

משנת 1946 דליבור ברוזוביץ' היה חבר של המפלגה הקומוניסטית של יוגוסלביה. בסוף שנות ה-80 של המאה ה-20 הוא היה בין המייסדים וסגן-נשאי של איגוד הדמוקרטי הקרואטי. מפלגה זו זכתה בבחירות של 1990 והדיחה את הקומוניסטים משלטון לאחר 45 שנים. דליבור ברוזוביץ' מונה לסגן נשיא של קרואטיה והיה חבר הפרלמנט בשנים 1992–1995.

דליבור ברוזוביץ' ידוע בחקר השפה הקרואטית. הוא דוגל בכך שהשפה הקרואטית היא שפה נפרדת מהשפה הסרבית. כבר בשנת 1967 הוא היה בין המחברים עצומה בנושא. הוא תמך בקו לאומני זה במשך שנים וחיזק אותו לאחר שקרואטיה קיבלה את עצמאותה.

עבודות
------

* Standardni jezik (Standard Language), Zagreb, 1970
* "Fonologija hrvatskoga književnog jezika" (Phonology of the Croatian Standard Language) in the book by a collective of authors Povijesni pregled, glasovi i oblici hrvatskoga književnog jezika (Historical Overview, Sounds and Forms of the Croatian Standard Language), Zagreb, 1991

קישורים חיצוניים
----------------

* קורות חיים
* דף אישי באתר האקדמיה האירופית

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90268958
* BnF: cb12778567p (data)
* GND: 103406263
* ICCU: CFIV074329
* ISNI: 0000 0001 1611 0974
* LCCN: n91063354
* NKC: js2010577056
* NLP: A20888661
* NTA: 074414089
* SUDOC: 069217998
* VIAF: 27192901
* WorldCat: lccn-n91063354

 |
אין תמונה חופשית
**סאמי עדואן** (נולד ב-1954) הוא פרופסור לחינוך באוניברסיטת בית לחם ומייסד יחד עם דן בר און של PRIME, המכון ישראלי-פלסטיני למחקרי שלום ומשמש כמנהלו.

אודות
-----

עדואן נולד בכפר צוריף שליד חברון בשנת 1954 למשפחה חקלאית. בשנת 1976 סיים תואר בחינוך וסוציולוגיה מאוניברסיטת ירדן, בשנת 1978 נסע לארצות הברית שם השלים בשנת 1982 תואר במינהל חינוכי מאוניברסיטת מדינת סן פרנסיסקו. הוא היה מעוניין לחזור להמשיך לדוקטורט אולם יציאתו לארצות הברית נדחתה על ידי השב"כ עקב פעילותו הפוליטי. אולם בשנת 1984 קיבל אישור והשלים בשנת 1987 דוקטורט במינהל החינוכי מאוניברסיטת מדינת סן פרנסיסקו. הוא חזר לרשות ובין השנים 1987 ל-1993 לימד באוניברסיטת חברון. בשנת 1993 החל ללמד באוניברסיטת בית לחם במחלקה להכשרת מורים. באותה תקופה כתב ספר על לימוד האסלאם והנצרות בבתי ספר פלסטינים. בשנת 1993 היה כחצי שנה בבית כלא ישראלי על השתייכותו לארגון הפת"ח. לאחר שחרורו עבד יחד עם ד"ר רות פירר על בחינת מערכי השיעור הפלסטינים ופיתוח תוכנית לימודים משותפים לשני העמים. הוא עבד עם מכון ג'ורג' אקרט, מכון גרמני הבינלאומי לחקר ספרי לימוד, שהוקם בשנות החמישים לבנות מערכי שיעור משותפים לצרפתים, גרמנים ופולנים. 

בשנת 2007 הוענקה לו מלגת פולברייט.

מספריו
------

* The Role of Non-Governmental Organizations in Peace Building Between Palestinians and Israelis, Adwan, Sami and Bar On Dan 2000. PRIME: Beit Jala, Palestine
* Victimhood and Beyond, Adwan, Sami and Bar On Dan, 2001. PRIME: Beit Jala, Palestine
* The Status of Religious Education in Palestinian Schools, Adwan, Sami and Bar On Dan, 2001.Al-Liqa': Bethlehem Palestine

קישורים חיצוניים
----------------

* אתר הבית של עדואן
* ראיון עמו(הקישור אינו פעיל)
המונח "פיט" מפנה לכאן. אם הכוונה למשמעות אחרת, ראו פיט (פירושונים).
**רגל** היא יחידת מידה לאורך. בכל רגל 12 אינצ'ים ואורכה הוא 30.48 ס"מ (כל אינץ' הוא 2.54 ס"מ). שלוש רגליים הן יארד אחד. רגל (וכן אינץ' ויארד) אינה נכללת במערכת SI, שבה המטר הוא יחידת המידה לאורך.

היסטוריה
--------

לפי האמונה הרווחת, המידה העתיקה ביותר לרגל הייתה אורך כף רגלו של אדם.

הרגל הייתה יחידת מידה מקובלת לאורך כמעט בכל התרבויות. השימוש הידוע הראשון של מידת אורך זו היה בשומר כשמידותיו של פסלו של אחד מגודֶאָה (שליט) בלַגַש ניתנו ברגלים. נהוג לתארך את הפסל הזה לסביבות 2575 לפנה"ס.

יש הסבורים שמקור המידות הנמצאות בשימוש כיום הוא בהנרי הראשון, מלך אנגליה, שאורך כף רגלו היה 12 אינץ'.

בעבר היו מספר אורכים רב התואם למונח "רגל" שהיו בשימוש במקביל באזורים שונים, ואף היום, למרות ניסיונות התקינה, נותרו כמה מהם בשימוש. דוגמה ל"רגל לא תקנית" שיצאה משימוש היא הרגל הצרפתית השווה 32.52 ס"מ, לעומת 30.48 הס"מ אליהם שווה הרגל הנפוצה. האורך המקובל כיום ברוב הארצות, הוא זה שמקורו באנגליה והוא בשימוש בעיקר בבריטניה וארצות הברית. המכון הגאודטי האמריקאי משתמש בהגדרה שונה במקצת, שלפיה רגל היא 30.480061 ס"מ.  
בארצות הברית הוחלט לאחד את ההגדרות ליחידת המידה רגל עד שנת 2022.

ראו גם
------

* שאקו (מידת אורך)

קישורים חיצוניים
----------------

ויקישיתוף מדיה וקבצים בנושא **רגל** בוויקישיתוף
* רגל, באתר אנציקלופדיה בריטניקה (באנגלית)

הערות שוליים
------------

1. ↑  Weights and Measures, באתר historydata.com, בארכיון האינטרנט (באנגלית)
2. ↑  אתר למנויים בלבד AP, בארה"ב יאחדו את ההגדרות ליחידת המידה רגל, באתר הארץ, 17 בדצמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* GND: 4577267-8

 |
**Ach Herr, mich armen Sünder** (בעברית: אה אדון, אותי החוטא המסכן), רי"ב 135, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון השלישי שלאחר חג העלייה, 25 ביוני 1724.

היסטוריה
--------

זו הקנטטה ה-23 במספר שהלחין באך באותה שנה, לאחר שבשנה הקודמת הלחין עשרים וחמש קנטטות. הקנטטה הקודמת שהלחין היא רי"ב 7 שבוצעה יום לפני כן, ב-24 ביוני.
קנטטה זו נספרת כרביעית במחזור הקנטטות השנתי השני, לאחר שהמחזור הראשון החל ביום ראשון שלאחר חג העלייה שנה קודם לכן. כל מחזור כזה כלל הלחנה וביצוע של קנטטה חדשה או מחודשת עבור כל יום ראשון ומועד דתי במשך השנה.

ב-1881 הוציאה לאור חברת באך את הקנטטה לראשונה, בכרך 28 של פרסומיה.

מילים ומוזיקה
-------------

סדר הקריאה לאותו יום כולל פסוקים מאיגרת פטרוס הראשונה הקוראים למאמינים להשליך יהבם על אלוהים ולדבוק באמונה בו ואת משל הכבש האובד מהבשורה על פי לוקס. לברית הקנטטה נכתבה על ידי מחבר לא ידוע והיא מבוססת על מזמור מאת סיריקוס שניגס (אנ') שנכתב כפרפרזה על תהילים ו'. בכורלים של החלק הראשון והאחרון השאיר המחבר את הפרקים המקוריים מהמזמור של שניגס.

הקנטטה נועדה לביצוע על ידי סולני אלט, טנור ובס בליווי מקהלה בת ארבעה קולות, ובתזמור של שני אבובים, שני כינורות, ויולה ובאסו קונטינואו, בתוספת של טרומבון בחלק הראשון וקורנטו בחלק האחרון. לקנטטה שישה פרקים:

1. כורל: *Ach Herr, mich armen Sünder* (אה אדון, אותי החוטא המסכן)
2. רצ'יטטיב לטנור: *Ach heile mich, du Arzt der Seelen* (אה רפאני, אתה מרפא הנשמות)
3. אריה לטנור: *Tröste mir, Jesu, meine Gemüte* (הבא נחמה, ישוע, לנפשי)
4. רצ'יטטיב לאלט: *Ich bin von Seufzen müde* (אני עייף מאנחות)
5. אריה לבס: *Weicht, all ihr Übeltäter* (סורו כל פועלי האוון)
6. כורל: *Ehr sei ins Himmels Throne* (התהילה לכס המלכות שבשמיים)

הקלטות
------

היצירה הוקלטה במלואה 18 פעמים בהקלטות מסחריות. בין המנצחים שביצעו את ההקלטות ניתן לציין את הלמוט רילינג (ב-1970 וב-1979), טון קופמן (ב-2000) וג'ון אליוט גרדינר (ב-2000).

קישורים חיצוניים
----------------

* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

הערות שוליים
------------

1. ↑  רי"ב 135, מסאקי סוזוקי
2. ↑  רשימת פרסומי באך באתר IMSLP
3. ↑  פטרוס הראשונה, ה', 5-11
4. ↑  לוקס, ט"ו, 1-10
5. ↑  רשימת ההקלטות באתר קנטטות באך

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13909488n (data)
* GND: 300008287
* LCCN: no92015306
* MusicBrainz work: dc1a56ce-b2c9-4d56-baed-7d992e351e26
* VIAF: 179222268
* WorldCat (עם VIAF): 179222268

 |
פירוש נוסף ערך זה עוסק בכלי קיבול. אם התכוונתם למשמעות אחרת, ראו דלי (פירושונים).
דלי מודרני סטנדרטי
**דלי** הוא כלי קיבול (דמוי קערה) בצורת גליל אנכי, שחלקו העליון פתוח וחלקו התחתון סגור ושטוח.
כיום, היקף בסיסו התחתון של הדלי המודרני קטן במעט מבסיסו העליון ולרוב מחוברת לדלי ידית אחיזה אשר מקלה על נשיאתו.

הדלי היה בשימוש עוד בתקופת העת העתיקה, ושימש בעיקר כאמצעי להעברת מים מנהרות, נחלים ובארות מים, לאזור ההתיישבות. בעבר, על מנת לייעל את תהליך העברת המים לאזור ההתיישבות על ידי נשיאת דלי אחד, בנו אסל - מוט ארוך, כאשר בכל אחד מקצהו מחובר דלי, כך שהאדם המשתמש באסל מסוגל להחזיק שני דליים בו זמנית. את מרכז מוט האסל, משעין האדם על עורפו, כאשר מרכז הכובד נמצא באמצע, וכך נוצר איזון המאפשר ללכת בנוחיות.   

מלבד מים, נעשה בעבר שימוש בדלי גם לשם העברת חול, סלעים ודגים.

סוגים
-----

הדליים מתחלקים לשני סוגים עיקריים:

* **דליים לתחום הביתי** - רובם דליים קטנים העשויים מחומר פלסטיק גמיש. הם משמשים הן בבניית ארמונות חול בחופים ובארגזי חול והן בניקיון הבית (יחד עם היעה, המטאטא) וטיפוח הגינה.
* **דליים לתחום התעשייתי** - רובם דליים גדולים ורחבים יותר. בעיקר מסוג מתכת קשיחה, העומדת בעומס רב. הדלי התעשייתי לוקח תפקיד חשוב בעבודות שונות כגון: כריית כורים, עבודות בנייה וחציבה. בנוסף, הוא משמש ככלי עבודה אצל הפועלים להעברת חומרי הגלם מהשטח (חומרים כמו: פחם, אבנים, חול, חצץ וכו').

יחידת משקל
----------

לפני שהומצאה השיטה המטרית, שהיא כיום התקן המחייב במדע ומערכת יחידות המידה המקובלת ברוב העולם, היו לכל מקום מידות ומשקלות משלו.
על פי **השיטה הרוסית** היה ה"דלי" אחד מאמות המידה לנפח של חומר נוזל. דלי 1 = 12.3 ליטר של ימינו.

* דלי מעץדלי מעץ
* דלי מפלסטיק בארגז חולדלי מפלסטיק בארגז חול
* דלי לצורך ניקיוןדלי לצורך ניקיון
* אסלאסל

ראו גם
------

* מזל דלי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **דלי** |
| ויקישיתוף תמונות ומדיה בוויקישיתוף: **דלי** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4342655-4

 |
בית מספר 26 ברחוב ביאליק בתל אביב
**26** (במילים בלשון זכר: **עשרים וששה**; בלשון נקבה: **עשרים ושש**) הוא המספר הטבעי הבא אחרי 25 והבא לפני 27.

שלט בית 26 ברחוב בירושלים

במתמטיקה
--------

המספר 26 נמצא בין מספר ריבועי לבין מספר מעוקב: 
{\displaystyle \ 26=25+1=27-1}. פרמה הוכיח כי זהו המספר היחיד בעל צורה זו, כלומר, {\displaystyle \ 27-25=2} הוא המקרה היחיד בו ההפרש בין ריבוע ומעוקב שווה ל-2. הוכחתו של פרמה מבוססת על העובדה שהחוג {\displaystyle \ \mathbb {Z} [{\sqrt {2}}]} הוא תחום ראשי. משום כך, מהמשוואה {\displaystyle \ x^{3}=y^{2}+2} נובע ש- {\displaystyle y+{\sqrt {2}}} הוא חזקה שלישית בחוג {\displaystyle \ \mathbb {Z} [{\sqrt {2}}]}, ומכאן אפשר להסיק שהפתרון היחיד הוא {\displaystyle \ x=3}. בלשון מודרנית, פרמה הוכיח שהנקודות השלמות היחידות על העקום האליפטי {\displaystyle \ E:y^{2}=x^{3}-2} הן {\displaystyle \ (3,\pm 5)}, ניגוד מעניין לעובדה שמספר הפתרונות הרציונליים אינסופי (החבורה {\displaystyle \ E(\mathbb {Q} )} ציקלית מסדר אינסופי).

ביהדות
------

26 הוא גימטריה של השם המפורש (י-ה-ו-ה), ולכן בעל משמעות רבה, במיוחד בכתבי החסידות והקבלה. בין היתר מצוין כי המילים 'אחד' ו'אהבה' מהווים בגימטריה 13, ולכן שילוב שלהם / כפילות של אחד מהם יגיע ל-26.

בתחומים אחרים
-------------

* המספר האטומי של ברזל.
* מספר האותיות באלפבית הלטיני ובחלק מהשפות הנגזרות ממנו, כמו אנגלית וצרפתית.
* מספר הממדים הקיימים לפי תורת המיתרים הבוזונית.
* אורך תורנות של רופא במהלך התמחות (רפואה) במדינת ישראל.
* הספר ״עשרים ושש״ מאת ד״ר יעל דרזניק (הוצאת ידיעות ספרים, מרץ 2022)- אשר מתאר את קורותיה של מתמחה בכירורגיה במהלך תורנות.

קישורים חיצוניים
----------------

ויקישיתוף מדיה וקבצים בנושא **26** בוויקישיתוף

|  |
| --- |
| **מספרים טבעיים** |
| 0 | 1 | 2 | 3 | 4 | 5 | 6 | 7 | 8 | 9 |
| 10 | 11 | 12 | 13 | 14 | 15 | 16 | 17 | 18 | 19 |
| 20 | 21 | 22 | 23 | 24 | 25 | 26 | 27 | 28 | 29 |
| 30 | 31 | 32 | 33 | 34 | 35 | 36 | 37 | 38 | 39 |
| 40 | 41 | 42 | 43 | 44 | 45 | 46 | 47 | 48 | 49 |
| 50 | 51 | 52 | 53 | 54 |
| 

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 60 | 70 | 80 | 90 | 100 | 200 | 300 | 400 | 500 |

|  |  |  |  |  |  |
| --- | --- | --- | --- | --- | --- |
| 1,000 | 2,000 | 10,000 | 100,000 | 600,000 | 1,000,000 |

 |
| **אחרים** |
| שמות מספרים | ...0.999 | 666 | 1089 | 1729 | קבוע קפרקר | גוגול | גוגולפלקס | מספר גרהאם |
**סקוט ר. קורץ** (באנגלית: **Scott R. Kurtz**; נולד ב-15 במרץ 1971) הוא קומיקסאי רשת אמריקאי. הוא מוכר בזכות יצירת רצועת הקומיקס המקוון היומי PvP. קורץ הוא בין הקומיקסאים המקועיים הראשונים שלמעשה התפרסנו מהובקומיקס שלהם.

קריירה
------

קורץ נולד למשק בית קתולי בווטסנוויל, קליפורניה. הוא למד באוניברסיטת צפון טקסס, שם יצר ופרסם קומיקס "Captain Amazing" מדי יום בעיתון הסטודנטים צפון טקסס דיילי. הקומיקס רץ במשך ארבעה סמסטרים. עבודתיו הראשונות באינטרנט היו Tales from the Tavern, Wedlock, ו-Samwise אותן החל בשנת 1998. קורץ גם כתב יחד עם אהרון ויליאמס את הקומיקס "Truth, Justin and the American way".

הוא השיק את PvP ב-4 במאי 1998 עבור חברת גיימינג. ביוני 1999, קורץ עיצב מחדש את הרצועה והשיק אותה מחדש. לגרסה המקוונת יש קהל של כ-150,000 קוראים.[דרוש מקור] בחודש מרץ 2000, הוא השיק גרסה מודפסת בתור קומיקס דו-חודשי עבור Dork Storm Press. לאחר שפרסם את הגרסה המודפסת של PvP במשך שמונה שנים באמצעות אימג' קומיקס, הוא החל לפרסם את הקומיקס בעצמו, וציין כי הדבר נבע מירידה טבעית בקהל הקוראים של הגרסה המודפסת והגדלתה של הגרסה המקוונת. חברת ההוצאה לאור העצמית שלו, "Toonhound Studios LLC", היא ישות בטקסס עם פעילות בסיאטל.

קורץ יצר ספין-אוף ובקומיקס של PvP בשנת 2013, שכותרתו Table Titans. הוא גם כתב את "The Trenches" יחד עם ג'רי הולקינס ומייק קרחוליק. "The Trenches" היה קומיקס על העבודה בתעשיית משחקי הווידאו שנמשכה בין השנים 2011–2016.

קורץ גילם את דמות של לוחם גמד Binwin Bronzebottom ב-"Acquisitions Incorporated", פודקאסט ומופע חי הקשור למבוכים ודרקונים. בשנת 2013, קורץ שיתף פעולה עם קריס שטראוב כדי לכתוב ולהפיק סדרת אנימציה עבור ShiftyLook המבוססת על משחק הווידאו "Mappy", שכותרתו "Mappy: The Beat", כשקורץ גם גילם בקולו כמה מהדמויות.

קורץ התגורר בקנמור, וושינגטון עד שעבר לסיאטל, שם עבד ממשרדי פני ארקייד במשך יותר משנה. כעת הוא עובד מהבית.

מועמדויות ופרסים
----------------

* 2005: מועמד, פרס אייזנר, הסופר / האמן הטוב ביותר – הומור – אימג' קומיקס, PvP
* 2005: פרס איגל, קומיקס בחירת הקהל מבוסס אינטרנט – PvP
* 2006: פרס אייזנר, הקומיקס הדיגיטלי הטוב ביותר – PvP
* 2010: פרס הארווי, יצירת הקומיקס המקוונת הטובה ביותר – PvP

קישורים חיצוניים
----------------

* 

* אתר האינטרנט הרשמי של סקוט קורץ (באנגלית)
* סקוט קורץ, ברשת החברתית טוויטר

* סקוט קורץ, ברשת החברתית אינסטגרם
* סקוט קורץ, באתר למביק

הערות שוליים
------------

1. ↑  Kurtz, Scott. "DOB Confirmed". *Twitter*. נבדק ב-30 בנובמבר 2015. `{{cite web}}`:  (עזרה)
2. ↑  Jayme Lynn Blaschke, *Voices of Vision: Creators Of Science Fiction And Fantasy Speak*, University of Nebraska (2005) סקוט קורץ, באתר OCLC (באנגלית) מסת"ב 0803262396
3. ↑  Cavna, Michael (2011-08-12). "Hot New Webcomic: 'Penny Arcade' & 'PvP' creators tap readers' 'horror stories' with 'The Trenches'". *The Washington Post*.
4. ↑  Hiller, Ryan (2015-09-14). "Acquisitions Incorporated From PAX Prime 2015 Available to View!". *Geekdad.com*.
5. ↑  Johnston, Rich (2012-07-14). "ShiftyLook Moves Into Cartoons – Bravoman, Jim Zub, Scott Kurtz And More". *Bleeding Cool*.
6. ↑  Kurtz, Scott. "twitter.com/pvponline". *Twitter.com*. נבדק ב-11 ביוני 2014. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5224 1288
* LCCN: nb2006006028
* VIAF: 6913790
* WorldCat: lccn-nb2006006028

 |
**סקוט יאנאו** (באנגלית: **Scott Yanow**; ‏ נולד ב-4 באוקטובר 1954) הוא מבקר מוזיקה, היסטוריון ועיתונאי אמריקאי הכותב על ג'אז.

ביוגרפיה
--------

יאנאו נולד ברובע הברונקס שבניו יורק. כשהיה בן 16 עברה משפחתו להתגורר סמוך ללוס אנג'לס שבקליפורניה. בנעוריו שמע תזמורות דיקסילנד ג'אז בתוכנית רדיו יומית וכן התרשם מהופעתו של לואי ארמסטרונג בסרט של דני קיי. על אף שהיה חובב סווינג ודיקסילנד ג'אז החל להאזין גם למוזיקאים כצ'ארלי פארקר, ת'לוניוס מונק ודיזי גילספי שלתקליטיהם האזינו חבריו לקולג' (בו למד חשבונאות). אט אט החל להתפתח וסקרנותו הביאה אותו בראשית שנות השבעים להאזין ולכתוב על תקליטי והופעות ג'אז מסווינג ועד אוונגרד בעבור כתבי עת של סטודנטים. ב-1975 היה לעורך הג'אז של *Record Review* וב-1983 היה גם לבעל טור במגזין הג'אז הנחשב Jazziz. בנוסף נשכר לכתוב הערות אלבום עבור חברות תקליטים רבות וכתב עבור כ-600 אלבומים.

ב-1996 החל לכתוב עבור אתר האינטרנט Allmusic, הפך לכותב הג'אז הראשי של האתר וכתב שם את מרבית הביוגרפיות על אמני הג'אז וביקורות על אלבומים.

יאנאו מארח תוכנית רדיו שבועית ומשמש כעורך הג'אז של לוס אנג'לס טיימס (משרה ש"ירש" מלאונרד פד'ר).

מספריו
------

* The Jazz Singers
* Jazz On Film
* Duke Ellington
* Swing
* Bebop
* (Afro-Cuban Jazz, מסת"ב 087930619X (2000
* Trumpet Kings
* Classic Jazz
* Jazz: A Regional Exploration
* Jazz On Record 1917-76
* Allmusic Guide to Jazz - עורך

קישורים חיצוניים
----------------

* אתר האינטרנט הרשמי של סקוט יאנאו

* סקוט יאנאו, באתר AllMusic (באנגלית)

* סקוט יאנאו, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007441910205171
* BnF: cb14439780m (data)
* GND: 130688061
* ISNI: 0000 0001 1436 3660
* LCCN: n99008401
* MusicBrainz: 337f3ddc-27c4-4788-8014-1ff0a845c903
* NKC: mzk2005278200
* NTA: 216197945
* SUDOC: 078170451
* VIAF: 230651
* WorldCat: lccn-n99008401

 |
איציק צאייג בפגישה עם ראובן ריבלין, יולי 2018
**איציק צאיג** (נולד ב-1956 בצפת) הוא מהנדס ואיש שיווק ישראלי שכיהן בעבר כמנכ"ל אסם השקעות.

ביוגרפיה
--------

צאיג למד בבית הספר החקלאי בכפר גלים, ושירת בנח"ל. עם השחרור מצה"ל למד בפקולטה לחקלאות ברחובות. הוא בעל תואר ראשון בהנדסת קרקע ומים מהאוניברסיטה העברית בירושלים ותואר שני במנהל עסקים, עם התמחות בשיווק, מאוניברסיטת תל אביב.

תפקידו הניהולי הראשון היה בחטיבה העסקית של בנק לאומי, שם היה אחראי על פורטפוליו של לקוחות גדולים ובינוניים. אחר כך כיהן כמנכ"ל זיו ייעוץ והדרכה, בה היה שותף עם פרופסור יחיאל זיו. במהלך עבודתו שם, פגש לראשונה את גזי קפלן, מייסד טבעול ומנכ"ל טבעול באותה עת, ובהמשך מנכ"ל אסם. ב-1991 גייס קפלן את צאיג לתפקיד מנהל השיווק של טבעול, שם היה שותף להחדרת מותג חדשני בקנה מידה עולמי.
לאחר 5 שנים, שבמהלכן נמכרה השליטה בטבעול לקבוצת אׂסם, עבר צאיג ל"גרינברג" שם כיהן כסמנכ"ל סחר ושיווק. עם הרכישה של "צבר" על ידי קבוצת אׂסם, חזר לקבוצה כמנכ"ל "צבר", שם הוביל תהליך צמיחה מהיר של אסם בתחום הסלטים, להובלת השוק בישראל ולזינוק ביצוא. בהמשך כיהן כסמנכ"ל שיווק של קבוצת אסם ומנכ"ל חברת הסחר של הקבוצה.
הקריירה באסם הובילה אותו להתמנות על ידי ענק המזון נסטלה למנהל השוק שלה בניו זילנד. בהמשך שב לישראל, על מנת להתמנות לאחר כשנה למנכ"ל אסם. איציק צאיג סיים את תפקידו כמנכ"ל אסם השקעות באוגוסט 2018.

צאיג נשוי, אב לארבעה ילדים משתי נשים וגר ברמת החייל. בתו היא הקומיקאית, הקומיקסאית והיוצרת כרמל צאיג.

קישורים חיצוניים
----------------

ויקישיתוף מדיה וקבצים בנושא **איציק צאיג** בוויקישיתוף
* גיל קליאן, חברת אסם זכתה בתואר המעסיק החברתי הטוב ביותר לשנת 2014, באתר כלכליסט, 2 בספטמבר 2014
* חברת "אסם" – ההשקעה בסביבה הובילה להגדלת הרווחים, מינהל סביבה ופיתוח בר-קיימא, משרד הכלכלה, 7 ביולי 2015.
* איציק צאיג, מנכ"ל אסם: "אנו ראי של המתרחש בחברה הישראלית". "בענף המזון השחיקה כנראה תימשך ב-2015, וגם יישום חוק המזון, שבעצמו קצת מעורפל, ישפיע", באתר כלכליסט, 24 בדצמבר 2014
* אביב לביא, ‏אסם מסכמת שנה: גידול של 5.3% ברווחים ב-2014, באתר גלובס, 29 במרץ 2015
* גיל קליאן, קל לפטר עובדים. האתגר הוא לא לפטר, באתר כלכליסט, 22 בספטמבר 2014
* מערכת ynet, איש השיווק של ינואר - איציק צאיג מאסם, באתר ynet, 19 בינואר 2005
* אורנה יפת, איציק צאיג ימונה למנכ"ל אסם ישראל, באתר כלכליסט, 3 באפריל 2011
* גיל קליאן, יוצאי אתיופיה באסם: פי ארבעה משיעורם באוכלוסייה הכללית, באתר כלכליסט, 15 באפריל 2015
* שני מוזס, ‏"קריסת מגה? טראומה. 7 השנים האחרונות היו קשות בענף המזון", באתר גלובס, 9 ביולי 2018

הערות שוליים
------------

1. ↑   כרמל צאיג עם עצות טובות למנכ"ל אסם הפורש, שהוא במקרה גם אבא שלה, סרטון בערוץ "היום שהיה עם גיא זהר", באתר יוטיוב (אורך: 03:46)
**ליבר פונטיפיקליס** (בלטינית: **liber pontificalis**) או **ספר האפיפיורים** הוא שמו של מקור חשוב להיסטוריה של ראשית ימי הביניים, שהדעות ביחס לאמינותו חלוקות.

הספר כולל סדרה של תיאורים ביוגרפיים קצרים של האפיפיורים עד למאה התשיעית, מסודרים כרונולוגית עם ציון מספר שנות הכהונה של כל אפיפיור, מקום לידתו, הוריו והקיסרים שבמקביל למלכותם כיהן, מפעלי בנייה (במיוחד כנסיות ברומא), הכרזות חשובות, הסמכות לכהונה, מקום קבורתו והזמן שחלף עד למשיחת אפיפיור חדש.

בגלל כתיבתו של הספר על ידי פקידים זוטרים בחצר האפיפיורית, יש בכתוב בספר סימנים להטיה, צנזור וזיוף, כולם בכמות מרובה, לצד עובדות היסטוריות נכונות. רישומי האפיפיורים בשלוש מאות השנים הראשונות לספירה מעידים ככל הנראה בעיקר על מה שהיה ידוע לכותבים במאה החמישית על התרחשויות בתקופה זו. החל מהמאה הרביעית התיאורים אמינים ומבוססים יותר, אך עדיין יש בהם פערים ושגיאות.

בחינה של הטקסטים מרמזת לקיום שתי גרסאות מוקדמות שנוצרו לפני המצור על רומא בשנת 546, שאחריו הספר לא שונה. מתחילת המאה השביעית, בערך מתקופת כהונת האפיפיור הונוריוס הראשון ועד כהונת האפיפיור אדריאנוס השני, הרישומים בוצעו על–ידי בני התקופה ונכתבו זמן קצר אחרי מותו של כל אפיפיור ואף על פי שהם משקפים את הטייתם של הכותבים, דיוקם סביר.

בימי הביניים נעשו ניסיונות באיכות ובאמינות משתנה להמשיך את הספר והם נוגעים בערך בשנים 1100 עד 1450.

מספר כותבים וחוקרים ניסו להפיק מספר האפיפיורים מהדורות סכולסטיות טובות. הבולטים בהם הם לואי דושן ותאודור מומזן. תרגומים ומהדורות מוערות לספר הופיעו גם במאה העשרים.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264403905171
* BnF: cb13184920g (data)
* GND: 4167549-6
* LCCN: n97086921
* NKC: unn2008457422
* SUDOC: 03537117X
* VIAF: 181961888
* WorldCat (עם VIAF): 181961888

 |
**Dev-C++‎** היא סביבת פיתוח משולבת (IDE) חינמית לתכנות ב-C ו-C++‎, המופצת תחת הרישיון הציבורי הכללי של גנו. התוכנה משתמשת במהדר MinGW, וסביבת הפיתוח כתובה בדלפי. Dev-C++‎ מתארח בשרתי סורספורג', פותח במקור על ידי קולין לפלס, ורץ באופן בלעדי על Microsoft Windows.

חבילות
------

היבט נוסף של Dev-C++ הוא השימוש ב-DevPaks, חבילות הרחבה של הסביבה המציעות ספריות, תבניות, תכונות ושירותים נוספים. DevPaks מכילים לעיתים קרובות גם ממשק משתמש, וכוללים מגוון ערכות כלים כגון GTK+‎, wxWidgets ו-FLTK. ניתן להוריד ספריות נוספות, ולהגדיל את הפונקציונליות של Dev-C++‎ בתחומים שונים כגון גרפיקה, דחיסה, אנימציה, סאונד ועוד רבים. משתמשים יכולים ליצור Devpaks ולארח אותם בחינם באתר. כמו כן, הם אינם מוגבלים לשימוש עם Dev-C++‎ ויעבדו עם כל הפצת MinGW.

פיתוח
-----

הפרויקט חדל להיות פעיל תקופה ארוכה, ולא פורסמו בו הודעות חדשות או עדכונים מה-22 בפברואר 2005, ועד יוני 2011. קולין לפלס, המפתח המקורי של התוכנה נקלע לקשיים אישיים ולא היה יכול להמשיך את העבודה בפרויקט. עם זאת, צוות פיתוח הוסיף ל-Dev-C++‎ תכונות חדשות כגון תמיכה במהדרים מרובים ומעצב לתוכניות wxWidgets, תחת השם wxDev-C++‎.

ב-30 ביוני 2011 גרסה 4.9.9.3 לא רשמית של Dev-C++‎ שוחררה על ידי מתכנת עצמאי. הגרסה החדשה השתמשה במהדר עדכני יותר, GCC 4.5.2, וכללה SDK לחלונות, שיפורי יציבות ותיקון באגים. ב-27 באוגוסט 2011, לאחר 5 שנים בהם התוכנה הייתה בגרסת בטא, שוחררה גרסה 5 של התכונה מהמפתח החדש. גרסה זו קיבלה עמוד נפרד בסורספורג', כיוון שצוות הפיתוח הישן, bloodshed, איננו פעיל.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **Dev-C++** |

* 

* אתר האינטרנט הרשמי של Dev-C++ (באנגלית)
* Dev-cpp באתר סורספורג'
* Dev-C++ (אורכב 15.02.2009 בארכיון Wayback Machine)‎ באתר BloodshedSoftware
* Orwell Dev-C++‎
* DevPaks.org
* wxDev-C++‎

הערות שוליים
------------

1. ↑  Dev-C++ 4.9.9.3 release, Orwell Blogspot, 30/6/2011.
2. ↑  Dev-C++ 5.0.0.0 released, Orwell Blogspot, 27/8/2011.
**התאוריה המבנית** או **תאוריית הבינוי החברתי** היא תאוריה סוציולוגית שהוצעה על ידי אנתוני גידנס בשנת 1984. התאוריה מנסה לגשר בין דיכוטומיות סוציולוגיות כמו יחיד וחברה, אובייקטיבי וסובייקטיבי ומאקרו ומיקרו. התאוריה אינה מתמקדת ביחיד או בחברה כולה, אלא בפרקטיקות החברתיות הנפרשות על פני צירי הזמן והמרחב. 

התאוריה טוענת כי החיים החברתיים הם יותר מפעולות אקראיות של פרטים בחברה, אך הם נקבעים באופן חלקי בלבד על ידי כוחות חברתיים. במילים אחרות, זוהי לא רק מאסה של פעילויות ברמת המיקרו, אך מאידך - אין להבין זאת רק מהתבוננות על רמת המאקרו.

גידנס תוהה כיצד נוצר ומשתמר סדר חברתי מסוים; שורש הפתרון הוא בהבנה כי המבנים החברתיים, כמו העבדות, הבירוקרטיה, המשפחה והפרלמנט הם, מצד אחד, תוצאת התנהגותם של פרטים חברי קולקטיב, אך מצד שני הם גם אלה המכתיבים את דפוסי התנהגותם של הפרטים האלה. כל התנהגות על פי כללים של מבנה חברתי כלשהו, היא בעת ובעונה אחת גם תרומה לשכפולם של כללי המשחק שלו או ביצירתם.

פעילות זו מתבצעת בידי סוכני המרכז, כלומר, הפרטים בחברה המודעים למעשיהם ויכולים להסבירם ולנמקם. אמנם הסוכנים הם תוצרים של תרבות, של מבנה חברתי, של חינוך ושל אמונות וערכים שהפנימו, אך יש ביכולתם גם להציג פירוש עצמאי לערכים האלה ולתרגמם למעשים.

קישורים חיצוניים
----------------

* תאוריית הסטרוקטורציה, באתר אנציקלופדיה בריטניקה (באנגלית)

הערות שוליים
------------

1. ↑  תאוריית הבינוי החברתי במילון גאוגרפיה אנושית (תשע"ז), באתר האקדמיה ללשון העברית
**ריינאלדו דוס סנטוס סילבה** (באנגלית: **Reynaldo dos Santos Silva**; נולד ב-25 באוגוסט 1989) הוא כדורגלן ברזילאי המשחק בעמדת הקשר ההתקפי בדינמו בתומי.

קריירת מועדונים
---------------

ריינאלדו החל את הקריירה שלו בקבוצת הנוער של ספורט רסיפה עד שחתם בשנת 2007 בנאוטיקו. הוא יצא לשחק לראשונה מחוץ לגבולות המדינה שנה לאחר מכן, כשחתם באנדרלכט, שבה שיחק עד שנת 2013, כשבטווח זמן זה היה מושאל לקבוצות במדינה כמו סרקל ברוז' ווסטרלו.

בפברואר 2013, הוא חתם בקרבאך האזרית. לאחר ארבע עונות, שבהן רשם 43 שערים ב-87 משחקים, הוא חתם לשנתיים וחצי באדנספור מהליגה הטורקית. לעומת זאת, החוזה שלו הותר לאחר כשנה, כאשר הוא חתם בשורות ספרטק טרנבה הסלובקית. עם זאת, הוא לא רשם הופעות במדי קבוצה וכבר לאחר פחות מחודש שוחרר מהמועדון בהסכמה הדדית. כבר באותו החודש, הוא הוחתם באקטובה הקזחית.

ב-19 בדצמבר 2018, הוא שב לקרבאך, כשחתם בקבוצה לשנתיים וחצי. לעומת זאת, הוא שוחרר מחוזהו בהסכמה הדדית כבר ב-13 במאי 2019. ב-4 ביולי 2019, ריינאלדו שב לקזחסטן, הפעם לאירטיש פבלודר. הוא רשם הופעה אחת בודדת במדי הקבוצה וכבר 23 ימים לאחר מכן, הוא עזב את המועדון, גם הפעם בהסכמה הדדית. מאז שנת 2020, הוא משחק בקבוצת דינמו בתומי הגאורגית.

תארים
-----

### קבוצתיים

אנדרלכט
* אליפות בלגיה (2): 2009/10, 2011/12

קרבאך
* אליפות אזרבייג'ן (4): 2013/14, 2014/15, 2015/16, 2018/19
* הגביע האזרי (2): 2014/2015, 2015/16

### אישיים

* מלך השערים של ליגת העל האזרית (1): 2013/14

קישורים חיצוניים
----------------

ויקישיתוף מדיה וקבצים בנושא **ריינאלדו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  ריינאלדו: המטרה העיקרית שלי בקרבאך היא זכייה באליפות (באזרית)
2. ↑  ריינאלדו באדנספור (בטורקית)
3. ↑  רשמי: ריינאלדו הוא שחקן אקטובה (בקזחית)
4. ↑  ריינאלדו חוזר לקרבאך (באזרית)
5. ↑  רשמי: ריינאלדו הוא שחקן אירטיש (בקזחית)
6. ↑  כעבור פחות מחודש, ריינאלדו עוזב את אירטיש (בקזחית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ריינאלדו (כדורגלן)"**.